《青玉案 送施韩友归南湖》
清代·沈岸登

仙舟几日临淮浦。打两桨、平江路。最忆南湖来往处。

渡头杨柳，门前乌桕，总是青青树。

藤阴尽好消炎暑。况有深杯斟绿醑。何事留君君不住。

秋风准拟，莼羹菰饭，吾亦全家去。

作者简介：（?—1702）浙江平湖人，一作嘉兴人，字覃九，号南渟，又号惰耕村叟。工词，与龚翔麟、朱彝尊等称“浙西六家”。兼善诗、书、画。有《黑蝶斋诗词钞》、《古今体词韵》、《春秋纪异》。